b'\n_START_ARTICLE_\nMajka Bo\xc5\xbeja od Kamenitih vrata\n_START_PARAGRAPH_\nMajka Bo\xc5\xbeja od Kamenitih vrata za\xc5\xa1titnica je Grada Zagreba. Blagdan Majke Bo\xc5\xbeje od Kamenitih vrata, koji se slavi 31. svibnja, ujedno je i Dan Grada Zagreba.\n_START_SECTION_\nPovijest\n_START_PARAGRAPH_\nKamenita vrata ostatak su utvrde kojom je bio opasan Gradec. Vrata vjerojatno postoje od 1266. godine, iako se spominju tek 1429. \xc4\x8cesto su bila pregra\xc4\x91ivana, a nisu ih zaobi\xc5\xa1li ni veliki po\xc5\xbeari. Kamenita vrata su najpoznatija kao zavjetna kapelica sa slikom Majke Bo\xc5\xbeje od Kamenitih vrata. Naime, u velikom po\xc5\xbearu koji je izbio 31. svibnja 1731., slika Majke Bo\xc5\xbeje, koja je prije stajala iznad gradskih vrata, na\xc4\x91ena \xc4\x8ditava i neo\xc5\xa1te\xc4\x87ena usred vatre i pepela, a samo je okvir izgorio. Iste je godine slika postavljena u barokni oltar u udubljenju prolaza Kamenitih vrata. Umjetni\xc4\x8dku, baroknu ogradu izradio je 1778. godine zagreba\xc4\x8dki majstor Ivan Korta. _NEWLINE_Slika Majke Bo\xc5\xbeje prikazuje Gospu kao vladaricu sa \xc5\xbeezlom u lijevoj ruci, dok desnom pridr\xc5\xbeava malog Isusa, a on u lijevoj ruci dr\xc5\xbei mali globus. Slika je izra\xc4\x91ena na lanenom platnu veli\xc4\x8dine 57x47 cm. Prilikom dvijestote obljetnice \xc4\x8dudesnog o\xc4\x8duvanja Gospine slike, 31. svibnja 1931. godine, sve\xc4\x8dano je okrunjena zlatnom krunom. _NEWLINE_Dana 31. svibnja 1991. godine sve\xc4\x8dano je proslavljena 260. obljetnica sveti\xc5\xa1ta, a zagreba\xc4\x8dki nadbiskup kardinal Franjo Kuhari\xc4\x87 proglasio Majku Bo\xc5\xbeju Kamenitih vrata za\xc5\xa1titnicom Grada.'